Document ID: 31987D0012

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 10ης Δεκεμβρίου 1986
για την έγκριση δεύτερης προσθήκης στο πρόγραμμα που αφορά την αποθεματοποίηση των σιτηρών στο Βέλγιο, σύμφωνα με τον κανονισμό (ΕΟΚ) αριθ. 355/77 του Συμβουλίου
(Τα κείμενα στη γαλλική και ολλανδική γλώσσα είναι τα μόνα αυθεντικά)
(87/12/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 που αφορά κοινή δράση για τη βελτίωση των όρων μεταποίησης και εμπορίας των γεωργικών προϊόντων και των αλιευτικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 2224/86 (2), και ιδίως το άρθρο 5,
Εκτιμώντας:
ότι στις 17 Μαρτίου 1986 η βελγική κυβέρνηση κοινοποίησε δεύτερη προσθήκη στο πρόγραμμα που έχει εγκριθεί με την απόφαση 81/1026/ΕΟΚ της Επιτροπής (3), η οποία πραγματοποιήθηκε για πρώτη φορά με την απόφαση 84/286/ΕΟΚ (4), σχετικά με την αποθεματοποίηση των σιτηρών στο Βέλγιο·
ότι η δεύτερη αυτή προσθήκη στο πρόγραμμα έχει στόχο την ορθολογική διαχείριση και την αύξηση των δυνατοτήτων παραλαβής, επεξεργασίας και αποθεματοποίησης των σιτηρών, συμπεριλαμβανομένου του σχετικού εξοπλισμού, κατά τρόπο ώστε να εξασφαλίζεται η καλή διατήρηση των ομογενών μερίδων σιτηρών ποιότητας, ώστε να αξιοποιούνται τα εν λόγω προϊόντα και να ενισχύεται η ανταγωνιστικότητα του τομέα· ότι αποτελεί λοιπόν πρόγραμμα με την έννοια του άρθρου 2 του κανονισμού (ΕΟΚ) αριθ. 355/77·
ότι οι αρχές της καλής χρηματοδοτικής διαχείρισης δεν επιτρέπουν την ενίσχυση των επενδύσεων, που χρησιμοποιούνται για τους σκοπούς της παρέμβασης·
ότι η δεύτερη προσθήκη στο πρόγραμμα περιλαμβάνει επαρκή αριθμό από τα στοιχεία που αναφέρονται στο άρθρο 3 του κανονισμού (ΕΟΚ) αριθ. 355/77, που αποδεικνύουν ότι μπορούν να επιτευχθούν οι στόχοι του άρθρου 1 του εν λόγω κανονισμού στον τομέα της αποθεματοποίησης των σιτηρών στο Βέλγιο· ότι η προθεσμία που καθορίζεται για την εφαρμογή της δεύτερης προσθήκης δεν υπερβαίνει την περίοδο που αναφέρεται στο άρθρο 3 παράγραφος 1 στοιχείο ζ) του εν λόγω κανονισμού·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται η δεύτερη προσθήκη στο πρόγραμμα που αφορά τον τομέα της αποθεματοποίησης των σιτηρών, που ανακοινώθηκε από τη βελγική κυβέρνηση στις 17 Μαρτίου 1986 σύμφωνα με τον κανονισμό (ΕΟΚ) αριθ. 355/77, με εξαίρεση τις εγκαταστάσεις που χρησιμοποιούνται για τους σκοπούς της παρέμβασης.
Άρθρο 2
Η παρούσα απόφαση απευθύνεται στο Βασίλειο του Βελγίου.
Βρυξέλλες, 10 Δεκεμβρίου 1986.

Labels: 3
17
19